
Astăzi, data de mai sus a avut loc şedinţa ordinară a Consiliului local al municipiului Câmpina care a fost convocată prin dispoziţia nr.896/24 iunie 2011 a Primarului municipiului Câmpina.


La lucrările acestei şedinţe au participat: dl.Tiseanu Horia – Laurenţiu – primarul municipiului Câmpina, dl.Moldoveanu Paul – secretarul municipiului Câmpina, dl.Ecaterinescu Gheorghe – director executiv al Direcţiei economice din cadrul Primăriei municipiului Câmpina, dl.Olăraşu Laurenţiu – consilier juridic în cadrul Aparatului permanent de lucru al Consiliului local, d-na Oprescu Eliza – director executiv al Direcţiei investiţii din cadrul Primăriei municipiului Câmpina, d-na Olteanu Felicia – şef Serviciu administrarea domeniului public şi privat, d-na Dănescu Mihaela – consilier în cadrul Oficiului transport, avize, d-na Buda Otilia – consilier în cadrul Compartimentului îndrumare asociaţii de proprietari,  reprezentanţi ai mass-mediei, precum şi locuitori ai municipiului.


Lucrările şedinţei au fost conduse de dl.Telegescu Daniel, la ele fiind prezenţi 13 consilieri locali din totalul de 18 consilieri (a absentat dl.Dragomir Ion, dl.Enache Dragomir, dl.Piţigoi Ioan – Adrian, d-na Petrovici Mihaela şi dl.Dulă Marian).

Pentru început, preşedintele şedinţei supune spre aprobare procesul – verbal al şedinţei ordinare desfăşurată în data de 26 mai a.c., care este aprobat cu unanimitate de voturi (13 pentru).

În continuare, ia cuvântul dl.secretar care spune că în ziua desfăşurării şedinţei Consiliului local s-au mai redactat 6 (şase) proiecte de hotărâri. Conform legii şi a Regulamentului de organizare şi funcţionare a  Consiliului local nu trebuie să se ajungă la astfel de situaţii; suplimentarea proiectului ordinii de zi cu alte proiecte de hotărâri se face numai în situaţia de urgenţă şi când nu se poate amâna proiectul de hotărâre pentru altă şedinţă; nu se poate discuta un proiect de hotărâre fără raportul comisiilor de specialitate ale Consiliului local, iar dumnealui nu a putut să-şi dea avizul de legalitate într-un termen foarte scurt.
Au existat două hotărâri care au fost introduse în situaţii de urgenţă, după care s-a stabilit că pe un teren care a fost scos la licitaţie şi a fost adjudecat există un cablu electric; de asemenea pe un alt teren există o gură de sondă.
În situaţia în care domnii consilieri vor suplimenta ordinea de zi, dumnealui este obligat să nu contrasemneze proiectele de hotărâri care au fost primite înainte de începerea şedinţei.
Respectivele proiecte de hotărâri se pot discuta într-o şedinţă extraordinară.
Dl.primar retrage proiectele de hotărâri înscrise în proiectul ordinii de zi la pct.1  - proiect de hotărâre privind aprobarea suplimentării cu 2.000.000 lei a contractului de finanţare rambursabilă internă nr.DM 60/24 nov.2010 contractat cu B.C.R. şi la pct.2 - proiect de hotărâre privind aprobarea Actului adiţional la contractul de credit – linie de finanţare nr.DM 60/24 nov.2010.

De asemenea, propune introducerea în proiectul ordinii de zi a proiectului de hotărâre privind aprobarea contractării unui împrumut intern în valoare de 8.000.000 lei şi discutarea acestuia la pct.1.
Dl.Arghir solicită introducerea proiectului de hotărâre privind eliminarea punctului nr.499 din Anexa nr.1 la H.C.L. nr.1 din 28 ian.2008 referitoare la preluarea de la S.C. C.P.G.C. S.A. Câmpina a patrimoniului public aferent serviciului public de alimentare cu apă şi canalizare şi predarea acestuia S.C. Hidro Prahova S.A.
D-na Clinciu propune introducerea în proiectul ordinii de zi a proiectului de hotărâre privind aprobarea închirierii prin licitaţie publică a unui teren aparţinând domeniului public în suprafaţă de 27,33 mp, situat în municipiul Câmpina,              B-dul Carol I, f.nr.

Proiectul de hotărâre se referă la amenajarea unei terase provizorii pe perioada verii. Având în vedere că licitaţia va avea loc peste o lună dacă proiectul de hotărâre va fi aprobat, dumneaei este de părere că proiectul este urgent.
Menţionează faptul că proiectul de hotărâre nu a fost întocmit înainte de şedinţă, ci pe data de 20 iunie a.c., propunând să fie discutat la pct.22 din proiectul ordinii de zi.

Dl.Nistor propune introducerea în proiectul ordinii de zi a două proiecte de hotărâri; primul proiect de hotărâre priveşte modificarea şi completarea Anexei la H.C.L. nr.99/2009 referitoare la însuşirea inventarului bunurilor care alcătuiesc domeniul public al municipiului Câmpina, iar cel de-al doilea – proiect de hotărâre privind aprobarea unor reglementări referitoare la transportul rutier public de persoane prin servicii regulate în trafic (proiectul este urgent deoarece trebuie comunicat până pe data de 1 iulie a.c. autorităţii rutiere competente şi aliniază transportul public de persoane la legislaţia rutieră în vigoare). Solicită ca proiectele de hotărâri să fie introduse la pct.5, respectiv pct.6 din proiectul ordinii de zi. 
Dl.Zăgan întreabă ce înseamnă dacă proiectele de hotărâri nu sunt contrasemnate din punct de vedere al legalităţii de dl.secretar Moldoveanu.

Dl.secretar Moldoveanu spune că este obligat să motiveze de ce nu a contrasemnat proiectele de hotărâri atunci când acestea sunt înaintate către Instituţia Prefectului.
Se supune la vot proiectul ordinii de zi, cu modificările aduse, şi este aprobat cu 11 voturi pentru şi 2 abţineri (dl.Tudor şi dl.Zăgan).

Se trece la discutarea primului punct – proiect de hotărâre privind aprobarea contractării unui împrumut intern în valoare de 8.000.000 lei.

Înainte de a da cuvântul iniţiatorului proiectului de hotărâre, preşedintele şedinţei se adresează Consiliului local spunând ca o singură dată, la fiecare proiect de hotărâre, să se propună amendamente sau să fie discuţii.

Ia cuvântul iniţiatorul proiectului de hotărâre, dl.primar Tiseanu Horia, care spune că a retras proiectul de hotărâre privind aprobarea suplimentării cu 2.000.000 lei a contractului de finanţare rambursabilă şi a propus proiectul de hotărâre menţionat mai sus. Prezentul proiect de hotărâre propune accesarea unei linii de finanţare rambursabilă de 8.000.000 lei, care să asigure sursele financiare necesare derulării în bune condiţii a două obiective importante, respectiv „Modernizare Calea Daciei” şi „Reabilitare Situri Poluate Istoric – Batal de depozitare reziduuri petroliere str.Lacul Peştelui”. Ambele sunt cu finanţare externă nerambursabilă de 98% din partea Fondului European de Dezvoltare Regională.

Termenul de analiză a documentelor şi soluţionarea cererilor de rambursare, (se execută lucrări şi se fac cereri de rambursare a unor sume care sunt plătite din bugetul primăriei; se plăteşte banii pentru o factură, după care bani sunt rambursaţi de către Fondul European) se realizează într-un timp lung, respectiv 120 zile, timp în care executantul trebuie să lucreze. Dacă nu o să mai existe lichidităţi în buget, una din lucrări ar trebui să se oprească. Pentru a nu stopa lucrările, având în vedere termenele pentru proiectul de finanţare şi pentru execuţia lucrării, a propus obţinerea creditului intern de 8.000.000 lei, care să asigure sumele necesare pentru cele două lucrări (nivelul de execuţie a obiectivului „Modernizare Calea Daciei” a ajuns la 40%, iar pentru obiectivul şi „Reabilitare Situri Poluate Istoric – Batal de depozitare reziduuri petroliere str.Lacul Peştelui” urmează să aibă loc licitaţia).

Valoarea celui de-al doilea obiectiv este de 12.727.107 lei, iar valoarea primului obiectiv este de 26.554.123 lei.

Gradul de îndatorare, după obţinerea creditului intern, va fi de 15%, faţă de un grad maxim de îndatorare de 30%.

Dl.Arghir spune că în cadrul Comisiei de specialitate a Consiliului local – buget, finanţe s-a discutat contractarea împrumutului intern de 8.000.000 lei, comisia dându-şi avizul pentru proiectul de hotărâre.

Dl.Tudor spune că, orice împrumut grevează asupra primăriei pe o perioadă mare. Eşalonarea este pe o perioadă mare de timp. Susţine continuarea lucrărilor pentru Modernizarea Calea Daciei, dar modul cum s-a abordat executarea lucrării nu este demn de Consiliul local (când a început lucrarea, de ce s-a oprit executarea acesteia).

Invită presa după terminarea lucrărilor şedinţei pentru a-i arăta cum se pun bordurile (în parcarea din spatele blocului de la magazinul IATSA).

Dl.Ecaterinescu este de părere că afirmaţia d-lui Tudor că nu a fost bine estimat bugetul pentru acest an este falsă. Acesta a fost bine întocmit şi a fost echilibrat. Una din condiţiile care au impus rectificarea este că, la data când s-a prevăzut în contract proiectul, TVA-ul era de 19%. Amânările intervenite în semnarea contractului a fost pentru majorarea TVA-ului de la 19% la 24%, creşterea fiind de 1.200.000 lei. TVA-ul se va recupera; primăria trebuie să dea banii pentru TVA, iar aceştia vor fi returnaţi la terminarea lucrărilor. Banii vin cu întârziere, pentru că durează 4 luni până se execută auditul şi verifică, după care se rambursează banii.

Ultima cerere de rambursare a fost făcută în noiembrie 2010, iar banii au fost  primiţi în luna mai 2011 (în contract sunt prevăzute 60 zile).

Dacă se doreşte renunţarea la contractarea împrumutului de 8.000.000 lei, se va intra într-un colaps. Dacă banii ar fi rambursaţi în termen de 60 zile, nu ar exista probleme. Recent s-a făcut o cerere de rambursare de 3.000.000 lei; dacă suma ar fi primită în termen de 60 zile, aceasta ar putea fi recirculată pentru obţinerea TVA-ului, dar dacă, suma este primită după 120 zile, nu ar mai exista lichidăţi pentru plata următoarei facturi, iar furnizorul va sista lucrările.

La nivel de ţară, au fost blocaje la plăţi fonduri europene; primăria nu este prinsă în auditul prin care s-au constatat nereguli, dar banii se obţin cu mai multă greutate. Creditul de 8.000.000 lei este făcut preventiv pentru a exista lichidităţi; dacă acestea sunt primite în timp util şi se contractează şi împrumutul, acesta poate fi dat înapoi sau să nu fie accesat. Gradul de îndatorare este de 15%, dacă se trage creditul de 8.000.000 lei.

Primul credit a fost contractat în anul 2005, pe o perioadă de 10 ani. În anul 2015, creditul de la B.R.D. se termină. Pentru contractarea creditului de 8.000.000 lei, pe o perioadă de 10 ani, cu graţie de 3 ani, ar începe rambursarea acestuia când se termină creditul de la BRD. Acesta nu va afecta bugetul local, ci doar va prelungi perioada de rambursare a unor credite.

Creditele sunt încă avantajoase, se poate executa multe lucrări cu bani puţini. 


Consideră că gradul de îndatorare de 15% este mic, se poate face trageri pentru executarea altor lucrări. Se poate merge până la 30%.

Dl.Tudor spune că dacă s-ar putea trece în proiectul de hotărâre că creditul poate fi returnat, ar fi de acord cu proiectul de hotărâre.

Antevorbitorul spune că este o linie de finanţare.


Dl.Nistor spune că municipiul Câmpina este localitatea din judeţul Prahova cu cea mai mare absorbţie de fonduri europene. Este nevoie de aceste împrumuturi pentru a se obţine, în continuare, fonduri europene. Este pentru proiectul de hotărâre şi consideră că trebuie mers înainte cu proiectul de „Modernizare Calea Daciei”, dar şi pentru alte proiecte de finanţare europene, unde există obligaţia să se dea cota-parte de finanţare.

Dl.primar spune că a apărut un nou ghid de finanţare pentru realizarea de centre de informare turistică – naţională. Sunt proiecte cu cofinanţare din partea Uniunii Europene – de 98%, se încearcă obţinerea unui astfel de proiect. Dacă se poate realiza un centru de informare turistică – naţională la Câmpina, ulterior, se poate încerca să se transforme municipiul în staţiune turistică.

La prima vedere nu pare interesant, dar gândindu-se la investiţiile turistice care se fac la Sinaia, Buşteni şi Azuga, proiectul devine interesant.

Pentru „Modernizare Calea Daciei” se semnează ordine de plată în valoare de 1.000.000 lei – 2.000.000 lei, iar lucrarea trebuie să meargă în continuare.

 
Pentru că nu mai sunt discuţii pe marginea proiectului de hotărâre, se supune la vot şi este adoptat cu 12 voturi pentru şi o abţinere (dl.Tudor).


Următorul punct care se ia în discuţie (nr.2) este proiect de hotărâre privind aprobarea rectificării bugetului local al municipiului Câmpina şi aprobarea rectificării bugetelor ordonatorilor terţiari de credite pe anul 2011.


Ia cuvântul iniţiatorul proiectului de hotărâre, dl.primar Tiseanu Horia, care spune că rectificarea bugetară are la bază înregistrarea în buget a sumei alocate de Ministerul Dezvoltării Regionale şi Turismului – de 90.000 lei pentru lucrări de cadastru imobiliar.

Totodată, s-a inclus în buget suma alocată de Ministerul Dezvoltării prin contractul de finanţare nr.1.167/24.05.2001, în valoare de 339.288, 80 lei pentru realizarea lucrărilor de execuţie în vederea anvelopării blocurilor.

În paralel s-au operat modificări în fişa indicatorilor bugetari, transmisă de D.G.F.P. Prahova, prin care se impune diminuarea veniturilor alocate pentru finanţarea cheltuielilor cu învăţământul, cu suma de 1.158.000 lei din alocaţia trim.IV. Modificarea impusă nu afectează nivelul drepturilor salariale ale personalului din învăţământ.

Cu ocazia rectificării bugetare, propune câteva modificări ale prevederilor bugetare aprobate anterior:

- la „Autorităţi executive” – suplimentarea sumei pentru deplasări în străinătate – deplasare la Silivri în Turcia, la Festivalul iaurtului şi pentru alte deplasări care ar putea să urmeze în Macedonia, în oraşul cu care s-a făcut înfrăţirea - Kumanovo, precum şi în alte deplasări utile pentru Consiliul local, pentru tineri, pentru ansamblurile folclorice din Câmpina sau în alte scopuri educative şi culturale;


- la Cap. Învăţământ – suplimentarea categoriei de cheltuieli cu suma de 45.000 lei, ca urmare a problemelor care se ivesc şi a necesarului de reparaţii curente la diferite unităţi şcolare (la Grupul Şcolar Forestier - 35.000 lei pentru reparaţia unei clădiri). Alături de Atelierul şcoală pe care primăria îl realizează în curtea Grupului Forestier, există o clădire veche care nu se ştie ce se întâmplă cu ea. De asemenea, există şi o maşină de acoperiri metalice sau de vopsire a obiectelor din lemn achiziţionată cu fonduri de la Banca Mondială. Aceasta nu poate fi folosită în Atelierul şcoală, pentru că în timpul procesului tehnologic se degajă vapori de soluţii dăunătoare (vopsele, lacuri, ş.a.). Maşina trebuie montată în altă parte, iar suma de 35.000 lei este destinată reabilitării acelei clădiri aflată alături de Atelierul şcoală.


De asemenea, s-a propus alocarea sumei de 10.000 lei pentru achiziţionare pubele în vederea colectării selective a gunoiului, conform solicitării Gărzii de Mediu. La primărie există deja recipiente albastre şi galbene pentru colectarea hârtiei şi a pat-urilor. Se doreşte extinderea colectării selective şi la nivelul unităţilor şcolare.


- la Cap. „Sănătate” – se diminuează suma la categoria de cheltuieli ”bunuri şi servicii” – cabinete medicale – cu 80.000 lei.



- la Spital Voila – se redistribuie suma de 20.000 lei pentru Şcoala sanatorială. Aceasta este o propunere, în ideea că s-a desfăşurat şedinţa Consiliului de administraţie care trebuia să aprobe modificarea bugetului în acest sens.


Se adresează d-nei Albu întrebând dacă şedinţa a avut loc, dacă nu, îşi retrage propunerea.


Răspunsul d-nei Albu este negativ.


Dl.primar îşi retrage propunerea pentru Şcoala sanatorială, care va fi discutată la o următoare rectificare de buget. Reaminteşte faptul că orice buget şi rectificare a acestuia trebuie aprobat de către Consiliul de administraţie din care fac parte reprezentanţi ai Consiliului local şi ai primarului. Propunerea pentru redistribuirea sumei de 20.000 lei nu s-a discutat la Spitalul Voila.



- la Spitalul municipal Câmpina – se redistribuie suma de 73.000 lei de la Cap.”Cheltuieli de capital” pentru plata taxelor de autorizare. Fiecare spital trebuie să se acrediteze şi să plătească o anumită sumă prin care Comisia Naţională de Acreditare obţine venituri.


- la Cap.”Cultură, religie, recreere” – se alocă suplimentar pentru ”Bibliotecă” suma de 10.000 lei pentru finalizarea lucrărilor de reparaţii pentru sala unde vor fi 8 calculatoare ce au fost montate, fiind sponsorizate de către Fundaţia IREX, banii fiind asiguraţi de către Bill Gates. Pentru ca adulţii şi copiii să beneficieze de condiţii bune s-a renovat spaţiul (s-a zugrăvit tavanul, s-a înlocuit un perete despărţitor, s-au montat cabluri pentru calculatoare, corpuri pentru iluminat).


- la ”Transferuri” – se alocă suplimentar pentru Biserica Sf.Andrei suma de 20.000 lei (pentru Cap.Culte), iar pentru activităţi sportive se alocă suma de 100.000 lei, urmând ca printr-un proiect de hotărâre special suma să fie acordată echipei de fotbal ”Unirea”.


- la Cap.”Creşă” – se alocă suplimentar 5.000 lei pentru reparaţia sistemului de canalizare.


- Cap.„Locuinţe, servicii şi dezvoltare publică” – se suplimentează cu suma de 600.000 lei, din care:




- 200.000 lei pentru amenajare exterioară bazin didactic (parcare, teren tenis). Aceasta reprezintă recuperarea sumei cheltuite deja, care trebuia destinată altor reparaţii şi lucrări pe domeniul public.




- 250.000 lei pentru asigurare utilităţi la bazinul didactic – pentru perioada iulie – decembrie 2011;




- 70.000 lei – pentru lucrări pe domeniul public – spaţiu locativ. Sunt imobile care trebuiesc întreţinute (Cartier Turnătorie, Calea Doftanei, nr.245);




- 60.000 lei pentru domeniul public – mobilier urban B-dul Culturii – 40.000 lei şi 20.000 lei – platforme betonate gunoi. Se încearcă ca în acest an să se finalizeze construcţia platformelor betonate pentru containerele de gunoi, ultima lucrare realizându-se între str.1 Mai şi str.Mihail Kogălniceanu.




- 10.000 lei – demolare C.T.9. care este situată în spatele blocului 7ABC, într-o zonă foarte populată, cu multe autoturisme, care nu au loc să parcheze. Propunerea locatarilor din Asociaţia de proprietari este de a se desfiinţa centrala termică şi înfiinţarea unor locuri de parcare. În discuţiile purtate cu o parte din consilierii locali, au existat şi alte idei, cum ar fi păstrarea acesteia pentru a fi vândută sau folosirea ei în alt scop. Centrala este construită din cărămizi tip BCA, care nu pot fi recuperate după demolare. Parcarea din spatele blocului 7ABC către Aleea Zânelor şi din spatele Grupului Şcolar Forestier va fi modernizată în acest an.


- Cap. „Mediu şi Ape” – se suplimentează cu 790.000 lei, astfel:




- 90.000 lei – taxă mediu;




- 700.000 lei – pentru cofinanţare program F.S.E. – Împădurirea terenurilor agricole degradate din perimetrul de ameliorare ”Zona de Nord a municipiului Câmpina”, proiect de hotărâre aprobat anterior;


- Cap. – „Transport” – se diminuează cu suma de 200.000 lei – suma fiind alocată la Cap.70.02 – pentru amenajare exterioară bazin didactic.


Situaţia bazinului de înot este următoarea: s-a efectuat o selecţie de oferte la care s-au prezentat trei societăţi comerciale, una dintre ele a câştigat, întocmindu-se procesul – verbal al selecţiei de oferte. Se aşteaptă până la sfârşitul zilei (30 iunie a.c.) contestaţii. În cazul în care nu vor exista contestaţii, urmează să se semneze contractul cu societatea câştigătoare, după care, în decurs de cel mult 10 zile bazinul de înot va fi deschis. Firma urmează să aplice mai multe operaţiunii - regulamentul de ordine interioară, deschiderea unui punct de lucru, angajarea altor persoane decât cele prevăzute în caietul de sarcini şi în ofertă, ş.a.


Pentru echilibrarea bugetului – pe partea de venituri – s-au identificat resurse suplimentare la următoarelor capitole de venituri:



- impozite şi taxe pe terenuri

- 800.000 lei;



- alte impozite şi taxe pe proprietăţi 
- 100.000 lei;



- taxe judiciare de timbru 

- 600.000 lei;



- venituri din valorificarea unor bunuri-   86.000 lei;



- impozit pe mijloacele de transport
- 257.000 lei.


Reaminteşte faptul că în anul 2010 s-a primit o sponsorizare, în valoare de 200.000 euro, având destinaţia modernizare, amenajare şi dotare Spital Municipal Câmpina, reparaţii curente cu geam termopan, schimbare uşi, igienizări grupuri sanitare, iar din suma care va rămâne se va  achiziţiona mobilier şi aparatură.

La lista Anexa nr.2 – modificările importante sunt următoarele:


- reabilitare termică blocuri de locuinţe de la 200 mii lei la 543 mii lei;


- amenajare centru de primire pentru persoane cu probleme sociale - suma finală este de 220 mii lei;


- creşterea sumelor pentru S.F.-uri la blocuri de locuinţe de necesitate şi la parcarea supraetajată Bazar Piaţă, de la 30 mii lei la 60 mii lei, având în vedere că pentru suma existentă în buget nu s-a prezentat nicio firmă la selecţia de oferte;


- centru de informare şi promovare turistică Câmpina – 25 mii lei;


- creşterea sumei pentru locuri de joacă pentru copii – sunt solicitări din partea grădiniţelor de a amenaja locuri de joacă pentru copii (Grădiniţa nr.1, nr.8, nr.10);

- la „Transporturi” – , pct.A – „Lucrări în continuare” – sunt trecute cheltuielile pentru cele trei bulevarde, pct.4, 5, şi 6 de la cap.84.02 – se referă la proiectare, iar pct.10, 11 şi 12 sunt sumele pentru executarea lucrării, lucrare din care Primăria trebuie să execute doar trotuarele, carosabilul fiind realizat prin Planul Naţional de Dezvoltare;

- la „Lucrări noi” – sunt modificări ale sumelor care au rezultat în urma licitaţiei (acestea au scăzut).

- la Lista cheltuielilor de capital din credite interne – BCR (Anexa nr.3), s-au modificat sumele la „Canalizare str.Trandafirilor”, la „Modernizare drumuri de acces şi reţele edilitare Cartier Erupţiei”, iar la „Modernizare str.Pompelor” şi „Modernizare str.Granicului” au scăzut sumele iniţiale care sunt finanţate din credit, în cadrul licitaţiei pentru cele 11 străzi şi alei. Cele trei străzi: Badea Cîrţan, Bistriţei şi Silviculturii au fost trecute pentru modernizare din creditul intern şi care înainte erau finanţate din venituri proprii.
Există şi o modificare la „Lista secţiune dezvoltare (obiective de investiţii) din credite interne pe anul 2011 – B.C.R. (Anexa nr.4), de la 6.000.000 lei la 4.000.000 lei.
Suma de 20.000 lei retrasă de la Spitalul Voila, rămâne ca subvenţie pentru Spitalul Voila, în capitolul iniţial – cofinanţare programe de modernizare.
Dl.Tudor se referă la susţinerea financiară a Clubului de fotbal, spunând că atunci când s-a discutat ca, Consiliul local să devină membru fondator al clubului respectiv, a înţeles că nu se dau bani acestuia. Întreabă care este realitatea.
Răspunde dl.primar, spunând că dacă Consiliul local devine membru fondator la o echipă de fotbal, acest lucru conduce şi la cofinanţarea activităţii clubului. Scopul a fost să se cofinanţeze activitatea Clubului Sportiv, pentru ca aceasta să se desfăşoare în condiţii bune; aceasta era cea mai bună echipă la nivelul municipiului Câmpina.
Dl.Nistor se referă la hotărârea prin care Consiliul local a devenit membru fondator la echipa Unirea Câmpina, spunând că atunci s-a pus problema – ce fel de cheltuieli poate acoperi Consiliul local.
Dl.Arghir prezintă următorul amendamentul al Comisiei buget, finanţe, pentru Serviciul Public de Administrare şi Exploatare a Pieţei Centrale Agroalimentare Câmpina:
- suma de 79.000 lei alocată pentru achiziţionarea unui prescontainer se repartizează astfel:

- 65.000 lei – recompartimentări Corpul C1;


- 14.000 lei – reparaţii acoperiş sediu administrativ şi reabilitare.
D-na Albu se referă la Cap.74.02 – „Mediu şi Ape” – salubritate, spunând că dl.primar a prezentat că s-a suplimentat bugetul cu 90.000 lei pentru taxă mediu. Doreşte să explice ce înseamnă, spunând că există O.U.G. nr.196/2005 care prevede că începând cu anul 2010, administraţiile locale au obligaţia să reducă cantităţile de deşeuri municipale care sunt duse în rampa de depozitare cu 15%. Nerealizarea acestui obiectiv conduce la plata a 100 lei/tonă pentru fiecare tonă care depăşeşte cantitatea anului trecut colectată şi neredusă cu 15%. Suma de 90.000 lei este aferentă semestrului II – 2010, iar ordonanţa aprobată prin Legea nr.105 a intrat în vigoare la data de 1 iunie 2010.
Reducerea cantităţilor de deşeuri municipale se poate face numai prin colectare selectivă a deşeurilor. Este nemulţumită că s-a ajuns în această situaţie pentru că, în prima parte a anului 2010 a avut o discuţie cu d-na Olteanu Felicia – şef Serviciu ADPPşi cu dl.viceprimar despre societatea Floricon, explicând că se va ajunge începând cu 1 iulie 2010 în situaţia de a se aloca bani din buget pentru deşeurile colectate în plus; pentru această situaţie atrage atenţia Serviciului ADPP, considerând că aceştia nu şi-au îndeplinit sarcinile de serviciu în acest sens.
Pentru că nu mai sunt discuţii pe marginea proiectului de hotărâre, se supun la vot amendamentele:

- dl.primar a propus la Anexa nr.4, Cap.84.02 – Transporturi, pct.A – Lucrări în continuare - micşorarea sumei de la 6.000.000 lei la 4.000.000 lei. Cu unanimitate de voturi (13 pentru), amendamentul a fost aprobat.
- Comisia buget, finanţe - suma de 79.000 lei alocată pentru achiziţionarea unui prescontainer se repartizează astfel:


- 65.000 lei – recompartimentări Corpul C1;


- 14.000 lei – reparaţii acoperiş sediu administrativ şi reabilitare. Cu unanimitate de voturi (13 pentru), amendamentul a fost aprobat.

Se supune la vot proiectul de hotărâre, în ansamblul său, şi este adoptat cu unanimitate de voturi (13 pentru).
Următorul proiect de hotărâre (nr.3) se referă la stabilirea modului prin care este suportat comisionul bancar în urma plăţii impozitelor şi taxelor utilizând cardul bancar.

Ia cuvântul iniţiatorul proiectului de hotărâre, dl.primar Tiseanu Horia, care spune că proiectul s-a impus în scopul încurajării achitării prin mijloace electronice de plată online a obligaţiilor fiscale datorate bugetului local, iar cheltuielile privind înregistrarea în Sistemul Naţional Electronic de Plată (SNEP) pentru conectarea la acest sistem şi comisionul perceput, trebuiesc asigurate de cineva, dumnealui propunând de Consiliul local, pentru contribuabili.
Pentru că nu sunt discuţii pe marginea proiectului de hotărâre, se supune la vot şi este adoptat cu unanimitate de voturi (13 pentru).
Proiectul de hotărâre nr.4 se referă la aprobarea modificării şi completării art.1 din H.C.L. nr.113/29 iulie 2010 privind aprobarea tarifelor aplicate pentru serviciile prestate de către Serviciul Public de Administrare şi Exploatare a Pieţei Centrale Agroalimentare a municipiului Câmpina.
Ia cuvântul iniţiatorul proiectului de hotărâre, dl.Nistor Marian care spune că, la ora actuală tarifele aplicate pentru tarabele din Piaţa Centrală Agroalimentară – Corp C1 şi pentru tonetele din bazar, sunt aceleaşi. Condiţiile sunt diferite, iar în bazar până se va finaliza procedura de realizare a proiectului şi licitaţia pentru parcarea supraetajată, vor funcţiona, în continuare, 12 tonete de bazar. Pentru aceste tonete a propus aplicarea unui tarif separat.
Pentru că nu sunt discuţii pe marginea proiectului de hotărâre, se supune la vot şi este adoptat cu unanimitate de voturi (13 pentru).

Se trece la discutarea următorului proiect de hotărâre (nr.5) – privind aprobarea unor reglementări referitoare la transportul rutier public de persoane prin servicii regulate în trafic.

Ia cuvântul iniţiatorul proiectului de hotărâre, dl.Nistor Marian care spune că a iniţiat proiectul respectiv ca urmare a prevederilor O.U.G. nr.109/2005 modificată şi completată prin Legea nr.178/2008; având în vedere că în cadrul transportului rutier public de persoane prin servicii regulate în trafic judeţean, interjudeţean sau internaţional, plecările, opririle în tranzit şi sosirile se realizează în şi din autogări; autorităţile publice locale pot înfiinţa şi alte staţii pentru opriri în tranzit, dar numai după aprobarea autorităţii competente de la nivel judeţean.
Pentru că nu sunt discuţii pe marginea proiectului de hotărâre, se supune la vot şi este adoptat cu unanimitate de voturi (13 pentru).

Este luat în discuţie proiectul de hotărâre privind aprobarea modificării şi completării Anexei la H.C.L. nr.99/2009 referitoare la însuşirea inventarului bunurilor care alcătuiesc domeniul public al municipiului Câmpina.

Ia cuvântul iniţiatorul proiectului de hotărâre, dl.Nistor Marian care spune că este un proiect tehnic, în inventarul public vor fi incluse, dar vor fi şi scoase poziţiile prevăzute în anexele la proiectul de hotărâre, care sunt bunuri publice din anul 1904 – 2011 şi trebuiesc actualizate.
Pentru că nu sunt discuţii pe marginea proiectului de hotărâre, se supune la vot şi este adoptat cu unanimitate de voturi (13 pentru).

Următorul proiect de hotărâre (nr.7) priveşte aprobarea modificării şi completării art.2, alin.(1) din H.C.L. nr.34/24 februarie 2011 privind aprobarea închirierii prin licitaţie publică a spaţiului în suprafaţă                             106,4 m.p. şi terasă în suprafaţă de 126,5 m.p., situat în incinta Casei de Cultură „Geo Bogza”.

Ia cuvântul iniţiatorul proiectului de hotărâre, d-na Albu Elena, care spune că modificarea hotărârii aprobată anterior s-a impus ca urmare a faptului că spaţiul a fost scos la licitaţie de 3 ori şi nu s-a înscris niciun participant. Pentru acest motiv s-a propus reducerea tarifului de închiriere a spaţiului cu 25%.
Raportul comisiei de specialitate buget, finanţe este favorabil.
Pentru că nu sunt discuţii pe marginea proiectului de hotărâre, se supune la vot şi este adoptat cu unanimitate de voturi (13 pentru).

Următorul proiect de hotărâre care se ia în discuţie (nr.8) se referă la aprobarea atribuirii unei autorizaţii pe raza municipiului Câmpina.

Ia cuvântul iniţiatorul proiectului de hotărâre, dl. Bondoc Viorel, care spune că  la data de 11 martie a.c. fiind disponibilă o autorizaţie taxi, a avut loc şedinţa de atribuire, în urma căreia a fost nominalizată S.C. Darlux Auto S.R.L., aceasta fiind pe lista de aşteptare.
Pentru că nu sunt discuţii pe marginea proiectului de hotărâre, se supune la vot şi este adoptat cu unanimitate de voturi (13 pentru).

Următorul punct (nr.9) este proiectul de hotărâre privind aprobarea închirierii prin licitaţie publică a unor terenuri aparţinând domeniului privat, situate în municipiul Câmpina, ce vor fi folosite în scop agricol.


Ia cuvântul iniţiatorul proiectului de hotărâre, dl. Cercel Viorel, care spune că pentru terenurile respective au expirat contractele de închiriere, motiv pentru care acestea trebuiesc scoase la licitaţie.
Pentru că nu sunt discuţii pe marginea proiectului de hotărâre, se supune la vot şi este adoptat cu unanimitate de voturi (13 pentru).


Punctul nr.10 este proiect de hotărâre privind aprobarea criteriilor de atribuire în folosinţă gratuită a terenurilor pentru construirea de locuinţe proprietate personală, tinerilor cu vârsta cuprinsă între 18 şi 35 ani.

Pentru că iniţiatorul proiectului de hotărâre, dl.Dragomir Ion, nu este prezent la lucrările şedinţei, proiectul este susţinut de dl.Sandu Gheorghe, care spune că în cadrul Comisiei administraţie publică locală, juridic, s-au propus unele amendamente la criteriile de atribuire (Anexa la proiectul de hotărâre).

După cum s-a putut observa în H.C.L. nr.112/2010 – se acordau 7 puncte pentru cine avea salariu mediu pe economie, iar în proiectul de hotărâre în discuţie se acordă 7 puncte pentru un venit minim net de 1.000 lei şi 2 puncte pentru fiecare 100 lei net, în plus.

De asemenea, la un venit net de peste 3.000 lei pe membru de familie, nu se mai acordă punctaj.

Din partea Comisiei administraţie publică locală, juridic, dl.Sandu propune următorul amendament: la criterii suplimentare să se introducă un nou punct 5:

 –  5 puncte pentru persoanele cu domiciliul în municipiul Câmpina de mai mult de 3 ani;
- 0 puncte pentru persoanele cu domiciliul în municipiul Câmpina mai puţin de 3 ani.
Argumentează această propunere, prin faptul că, dacă se află în municipiu că se acordă terenuri pentru tineri, aceştia să nu fie interesaţi să-şi facă mutaţia.
Dl.Nistor se referă la pct.4 – Nivelul venitului pe membru de familie, spunând că s-a limitat venitul net la 3.000 lei pe membru de familie, iar cei care au peste acest venit nu mai primesc puncte. Consideră că propunerea nu are efect, pentru că o persoană care are un venit de 3.000 lei primeşte 7 puncte, diferenţa între 1.000 lei şi 3.000 lei este de 2.000 lei, la care se adaugă 2 puncte pentru fiecare 100 lei net, ceea ce înseamnă încă 40 de puncte.
Pentru că nu mai sunt discuţii pe marginea proiectului de hotărâre, se supune la vot amendamentul Comisiei administraţie publică locală: - la criterii suplimentare să se introducă un nou punct 5:

 –  5 puncte pentru persoanele cu domiciliul în municipiul Câmpina de mai mult de 3 ani;

- 0 puncte pentru persoanele cu domiciliul în municipiul Câmpina mai puţin de 3 ani.

Dl.secretar Moldoveanu spune că se subînţelege că sunt zero puncte sub              3 ani.

Cu unanimitate de voturi (13 pentru), amendamentul a fost aprobat.

Se supune la vot proiectul de hotărâre, în ansamblul său, şi este adoptat cu unanimitate de voturi (13 pentru).

Următorul punct nr.11 este proiect de hotărâre privind modificarea şi completarea art.1 din H.C.L. nr.28/24 feb. 2011 referitoare la alocarea de sume băneşti unor biserici din municipiul Câmpina, în anul 2011.
Pentru că iniţiatorul proiectului de hotărâre, dl.Bondoc Viorel - Gheorghe, nu este prezent la lucrările şedinţei, proiectul este prezentat de dl.Sandu Gheorghe, care spune că suma propusă de 20.000 lei va fi alocată Parohiei „Sf.Apostol Andrei”, sumă ce a fost aprobată prin rectificarea bugetului local pe anul 2011.
Pentru că nu sunt discuţii pe marginea proiectului de hotărâre, se supune la vot şi este adoptat cu unanimitate de voturi (13 pentru).

Proiectul de hotărâre nr.12 se referă la aprobarea inventarierii în domeniul privat al municipiului Câmpina şi vânzarea fără licitaţie publică a terenului aferent construcţiei, prin exercitarea dreptului de preemţiune de către d-na Argăseală Ioana - Daniela, domiciliată în municipiul Câmpina, str.B.P.Haşdeu, nr.87.

Ia cuvântul iniţiatorul proiectului de hotărâre, dl.Nistor Marian, care spune că proiectul se referă la cumpărarea fără licitaţie publică a terenului aferent casei. Conform schiţei (Anexă la proiectul de hotărâre) terenul are forma literei „L” şi se află în jurul casei; nu are nicio valoare din punct de vedere constructiv. În calitate de iniţiator al proiectului de hotărâre este de acord cu raportul de evaluare prezentat.

Propune o modificare la proiectul de hotărâre, la art.2, alin.(1), în sensul să se menţioneze – „Aprobă preţul de vânzare a terenului, conform Anexei nr.1 la prezenta hotărâre (...)”.
Dl.Arghir, propune la art.2, alin.(2) – „Cumpărătorul poate opta între modalitatea de plată integrală sau plata în rate lunare, pe o perioadă de până la         1 an”.

 Pentru că nu mai sunt discuţii pe marginea proiectului de hotărâre, se supun la vot amendamentele:
- dl.Nistor a propus la art.2, alin.1  - „Aprobă preţul de vânzare a terenului conform Anexei nr.1 la prezenta hotărâre (...)”. Cu unanimitate de voturi                       (13 pentru), amendamentul a fost aprobat.
- dl.Arghir a propus la art.2, alin.(2) - „Cumpărătorul poate opta între modalitatea de plată integrală sau plata în rate lunare, pe o perioadă de până la         1 an”. Cu unanimitate de voturi (13 pentru), amendamentul a fost aprobat.

Se supune la vot proiectul de hotărâre, în ansamblul său şi este adoptat cu unanimitate de voturi (13 pentru).
Următorul proiect de hotărâre care se ia în discuţie nr.13 se referă la aprobarea inventarierii în domeniul privat al municipiului Câmpina şi vânzarea fără licitaţie publică a terenului aferent construcţiei, prin exercitarea dreptului de preemţiune de către dl. Barbu Alexandru, domiciliat în municipiul Câmpina, str.Mărăşeşti, nr.36.

Ia cuvântul iniţiatorul proiectului de hotărâre, dl.Nistor Marian, care spune că terenul are potenţial pentru construcţie, motiv pentru care face următoarele propuneri:

- la art.2 , alin.(1) - „Aprobă preţul de vânzare a terenului conform Anexei nr.1 la prezenta hotărâre (...)”.
- la art.2, alin.(2) - „Cumpărătorul poate opta între modalitatea de plată integrală sau plata în rate lunare, pe o perioadă de până la 1 an”;
- la Anexa nr.1 la proiectul de hotărâre – preţul/m.p. – 40 euro.

Dl.Marcu se referă la cele 6 proiecte de hotărâre privind vânzarea fără licitaţie publică a terenurilor aferente construcţiei, spunând că nu înţelege de ce raportul de evaluare al firmei Filipides nu este aproape de realitate, iar Consiliul local trebuie să corecteze preţurile. 
De asemenea, în schiţele anexate la rapoartele de evaluare, nu sunt clar delimitate terenurile şi construcţia aferentă.

Dl.Telegescu spune că, în rapoartele de evaluare al firmei Filipides se menţionează că baza de evaluare este valoarea pieţei.
Se supun la vot amendamentele d-lui Nistor:

- la art.2 , alin.(1) - „Aprobă preţul de vânzare a terenului, conform Anexei nr.1 la prezenta hotărâre (...)”.Cu unanimitate de voturi (13 pentru), amendamentul a fost aprobat.

-  la art.2, alin.(2) - „Cumpărătorul poate opta între modalitatea de plată integrală sau plata în rate lunare, pe o perioadă de până la 1 an”. Cu unanimitate de voturi (13 pentru), amendamentul a fost aprobat.

- la Anexa nr.1 la proiectul de hotărâre – preţul/m.p. – 40 euro/m.p. Cu               12 voturi pentru şi o abţinere (dl.Arghir), amendamentul a fost aprobat.

Cu unanimitate de voturi (13 pentru), proiectul de hotărâre a fost aprobat.

 
Punctul nr.14 este proiect de hotărâre privind aprobarea inventarierii în domeniul privat al municipiului Câmpina şi vânzarea fără licitaţie publică a terenului aferent construcţiei, prin exercitarea dreptului de preemţiune de către dl.Cojocaru Ilie, domiciliat în municipiul Câmpina, str.Geo Bogza, nr.8.
Ia cuvântul iniţiatorul proiectului de hotărâre, d-na Dumitrescu Luminiţa, care propune aceleaşi amendamente:
- la art.2 , alin.(1) - „Aprobă preţul de vânzare a terenului, conform Anexei nr.1 la prezenta hotărâre (...)”;

-  la art.2, alin.(2) - „Cumpărătorul poate opta între modalitatea de plată integrală sau plata în rate lunare, pe o perioadă de până la 1 an”.
D-na Albu propune la Anexa nr.1 din proiectul de hotărâre ca preţul/m.p. să fie de 60 euro/m.p.
Pentru că nu sunt discuţii pe marginea proiectului de hotărâre, se supun la vot amendamentele:

- d-na Dumitrescu a propus:


- la art.2 , alin.(1) - „Aprobă preţul de vânzare a terenului conform Anexei nr.1 la prezenta hotărâre (...)”. Cu unanimitate de voturi (13 pentru), amendamentul a fost aprobat.

-  la art.2, alin.(2) - „Cumpărătorul poate opta între modalitatea de plată integrală sau plata în rate lunare, pe o perioadă de până la 1 an”. Cu unanimitate de voturi (13 pentru), amendamentul a fost aprobat.

- d-na Albu a propus ca preţul/m.p. – să fie de 60 euro/m.p. Cu unanimitate de voturi (13 pentru), amendamentul a fost aprobat.

Pentru că nu sunt discuţii pe marginea proiectului de hotărâre, se supune la vot şi este adoptat cu unanimitate de voturi (13 pentru).

Următorul proiect de hotărâre (nr.15) priveşte aprobarea inventarierii în domeniul privat al municipiului Câmpina şi vânzarea fără licitaţie publică a terenului aferent construcţiei, prin exercitarea dreptului de preemţiune de către d-na Burnescu Venera – Floarea, domiciliată în com.Filipeşti de Pădure, nr.814 şi dl. Ionescu Cristian - Alexandru, domiciliat în Ploieşti, B-dul Bucureşti, nr.14, bl.14C, sc.A, ap.19.
Ia cuvântul iniţiatorul proiectului de hotărâre, d-na Dumitrescu Luminiţa, care propune aceleaşi amendamente:

- la art.2 , alin.(1) - „Aprobă preţul de vânzare a terenului, conform Anexei nr.1 la prezenta hotărâre (...)”;

-  la art.2, alin.(2) - „Cumpărătorul poate opta între modalitatea de plată integrală sau plata în rate lunare, pe o perioadă de până la 2 ani”.

D-na Clinciu este de părere că faţă de celelalte rapoarte de evaluare anterioare, preţul de 40 euro/m.p. pentru terenul de pe str.Ghiocei este foarte mare.
D-na Olteanu Felicia – şef Serviciu ADPP menţionează faptul că pe terenul respectiv nu s-a plătit chirie.
Dl.Nistor spune că în toate celelalte rapoarte de evaluare există poze cu casele, nu cu terenurile. Conform schiţei, în spatele terenului există construcţia C1 – suprafaţă construcţie locuinţă C1 – 25 m.p., unde locuiesc două familii: Burnescu şi Ionescu.
Propune lotizarea terenului şi să se lase cale de acces.
Datorită acestor discuţii d-na Dumitrescu – iniţiatoarea proiectului de hotărâre, îl retrage în timpul discuţiilor.

Se trece la discutarea următorului punct (nr.16) – proiect de hotărâre privind aprobarea inventarierii în domeniul privat al municipiului Câmpina şi vânzarea fără licitaţie publică a terenului aferent construcţiei, prin exercitarea dreptului de preemţiune de către d-na Tarpan Adelaide - Katerine, domiciliată în municipiul Câmpina, str.Podului, nr.5.

Ia cuvântul iniţiatorul proiectului de hotărâre, dl.Tudor Gheorghe, care propune aceleaşi amendamente:

- la art.2 , alin.(1) - „Aprobă preţul de vânzare a terenului, conform Anexei nr.1 la prezenta hotărâre (...)”;

-  la art.2, alin.(2) - „Cumpărătorul poate opta între modalitatea de plată integrală sau plata în rate lunare, pe o perioadă de până la 2 ani”.

Dl.Sandu a constatat din solicitarea d-nei Tarpan Adelaide că terenul este concesionat de tatăl dumneaei. În concluzie, nu se poate vinde un teren, care este concesionat de Consiliul local către dl.Bohâlţea Dan.
Intervine dl.secretar care spune că la proiectul de hotărâre există ataşat contractul de vânzare – cumpărare prin care dl.Bohâlţea Vasile îi vinde d-nei Bohâlţea Adelaide Katerine, terenul în suprafaţă de 838 m.p., din care 450 m.p. teren curţi – construcţii şi 388 m.p. teren fâneaţă, împreună cu locuinţa C1, compusă din parter, demisol.
D-na Albu întreabă dacă există o declaraţie notarială prin care dl.Bohâlţea Dan renunţă la contractul de concesiune a terenului.
Dl.Tudor retrage proiectul de hotărâre.
Punctul nr.17 este proiect de hotărâre privind aprobarea inventarierii în domeniul privat al municipiului Câmpina şi vânzarea fără licitaţie publică a terenului aferent construcţiei, prin exercitarea dreptului de preemţiune de către d-na Dudaş Elena, domiciliată în Bucureşti, Calea Ferentari, nr.72, bl.3B, sc.1, et.3, ap.8, sector 5.
Ia cuvântul iniţiatorul proiectului de hotărâre, dl.Tudor Gheorghe, care propune aceleaşi amendamente:

- la art.2 , alin.(1) - „Aprobă preţul de vânzare a terenului, conform Anexei nr.1 la prezenta hotărâre (...)”;

-  la art.2, alin.(2) - „Cumpărătorul poate opta între modalitatea de plată integrală sau plata în rate lunare, pe o perioadă de până la 1 an”.
D-na Albu întreabă care teren este aferent construcţiei, conform schiţei.
Dl.Sichim Ion – consilier în cadrul Serviciului administraţie publică locală, explică d-nei Albu configuraţia schiţei.

Dl.Nistor spune că în cerere d-na Dudaş Elena solicită cumpărarea terenului aferent curţii. Avându-se în vedere că sunt doi proprietari pe casă, întreabă dacă cumpără decât unul.
Dl.Sichim spune că, coproprietarul are cale de acces şi teren în altă parte.
D-na Clinciu este de părere că, dacă terenul nu este aferent construcţiei, acesta nu se mai încadrează în prevederile legii de vânzare fără licitaţie publică.

Dl.Tudor – iniţiatorul proiectului de hotărâre, îl retrage în timpul discuţiilor.
Următorul punct (nr.18) luat în discuţie este proiect de hotărâre privind aprobarea modificării şi completării punctului nr.47 din Anexa la H.C.L. nr.25/28 ianuarie 2008 referitoare la modificarea şi completarea Anexei la H.C.L. nr.120/2006.

Ia cuvântul iniţiatorul proiectului de hotărâre, dl.Telegescu Daniel care spune că, din măsurătorile efectuate cu ocazia întocmirii cadastrului s-a constatat că există o diferenţă de 1 m.
D-na Albu se referă la expunerea de motive, unde se menţionează că, citez: „Cu ocazia întocmirii documentaţiei cadastrale în vederea efectuării vânzării către d-na Ungureanu Lidia, chiriaşă a imobilului situat în str.Maramureş, nr.16, (conform contractului de închiriere nr.11.342/20.06.2011) (...)” şi la raportul de specialitate, unde se menţionează, citez: „ (...) pe care doamna Ungureanu Lidia îl deţine în baza contractului de închiriere nr.11.342/20.06.2011 şi doreşte să-l cumpere, conform solicitării nr.60.563/09.06.2011”.
Ia cuvântul d-na Buda Otilia – consilier în cadrul Compartimentului îndrumare asociaţii de proprietari, care spune că titularul iniţial al contractului de închiriere a fost mama d-nei Ungureanu Lidia, care a decedat între timp şi care iniţiase de fapt procedura de cumpărare a locuinţei.
După deces, d-na Ungureanu Lidia a reluat toate formalităţile şi totodată a solicitat încheierea contractului de închiriere înainte de reglementarea statutului juridic al imobilului, fiind condiţionată de anumite termene.

D-na Albu mai întreabă dacă închirierea spaţiilor se moşteneşte.
D-na Buda spune că d-na Ungureanu Lidia era membru în contractul de închiriere, motiv pentru care poate să  preia titulatura.
Antevorbitoarea mai întreabă de ce nu s-a păstrat numărul iniţial al contractului pentru a nu se mai crea confuzie.

D-na Buda spune că în urma măsurătorilor cadastrale a rezultat o diferenţă de 0,59 m.p., cei de la Conti solicitând modificarea hotărârii. În aceasta s-a modificat şi numele titularului de contract şi suprafaţa rezultată din măsurători.
Intervine dl.Olăraşu care spune că, modificările care au fost aduse contractului de închiriere au fost pentru plata chiriei, iar ceea ce se propune prin proiectul de hotărâre sunt modificările care se impun pentru cumpărare.

Pentru că nu mai sunt discuţii pe marginea proiectului de hotărâre, se supune la vot şi este adoptat cu unanimitate de voturi (13 pentru).
Punctul nr.19 este proiect de hotărâre privind aprobarea desfiinţării staţiei de transport public de persoane, situată în municipiul Câmpina, str.Orizontului, f.nr.

Iniţiatorii proiectului de hotărâre sunt d-na Dumitrescu Viorica - Luminiţa şi dl.Telegescu Daniel.
Ia cuvântul d-na Dumitrescu, care spune că la şedinţa Consiliului local din luna mai a.c. a participat şi un grup de cetăţeni care locuiesc în blocul de pe str.Orizontului.
Conform proiectului de hotărâre iniţiat de dl.Nistor, referitor la aprobarea unor reglementări referitoare la transportul rutier public de persoane prin servicii regulate în trafic, trebuie să se facă o aliniere la legislaţia română, motiv pentru care trebuie să se desfiinţeze staţia.
Dl.Zăgan susţine proiectul de hotărâre, dar din punct de vedere moral pentru cetăţeni, ar trebui să se înfiinţeze altă staţie.
De asemenea, reaminteşte faptul că, traseele şi staţiile făceau obiectul caietului de sarcini care erau aprobate de Consiliul Judeţean şi Autoritatea Rutieră. Staţia a fost mutată pe str.Orizontului pentru că s-a desfiinţat o altă staţie din centru, fără aprobarea Consiliului Judeţean.
Propune mutarea staţiei cu 60 m, pentru a păstra numărul de staţii prevăzut în caietul de sarcini.
Dl.Sandu spune că în cadrul Comisiei de specialitate – buget, finanţe s-a discutat desfiinţarea unei staţii de pe str.Orizontului, f.nr., dându-se aviz favorabil.

În situaţia în care apare amendamentul propus de dl.Zăgan, se modifică sensul proiectului, motiv pentru care propune ca proiectul de hotărâre să fie retrimis comisiei de specialitate a Consiliului local.
Dl.Tudor propune menţinerea art.1, iar la art.2 să se menţioneze că se aprobă mutarea spre Turnătorie, pe acelaşi aliniament, cu 50 m, a staţiei respective.
D-na Dumitrescu spune că la art.2 să se specifice că: cu data adoptării prezentei hotărâri se solicită modificarea în mod corespunzător a Anexei nr.3 din H.C.L. nr.178/2008.
Dl.Nistor spune că, cadrul legal menţionează că, autoritatea publică locală, pe lângă autogară, aproba şi alte staţii, pe care le trimitea spre avizare autorităţii rutiere competente de la nivel judeţean.
Modificarea din Ordonanţă spune că, în cazul în care Consiliul local doreşte înfiinţarea unei noi staţii, înaintează o cerere către autoritate care o poate aproba, după care se înfiinţează staţia.
Dl.Arghir este de părere că, potrivit legii, nu se schimbă sensul proiectului de hotărâre.

Dl.secretar spune că se poate reformula, în sensul că se aprobă modificarea amplasamentului, conform Anexei prezentate de d-na Dumitrescu.

Dl.primar spune că, conform legislaţiei actuale, cursele care tranzitează municipiul Câmpina, ar trebui să treacă, obligatoriu, prin autogară.

Cursele care tranzitează Câmpina trec pe str.Ec.Teodoroiu, str.Orizontului; dacă se înfiinţează o staţie nouă, autobuzul va opri în staţia nouă din spatele bisericii. Dacă staţia nu se înfiinţează, obligatoriu, autobuzul trece pe traseu, intră într-una din autogări, după care pleacă din nou pe acelaşi traseu. Problema este dacă se acceptă ca pasagerii să coboare într-una din autogări sau în una dintre staţii.
După părerea dumnealui, mutarea staţiei într-un alt amplasament nu face obiectul proiectului de hotărâre.
D-na Dănescu Mihaela – consilier în cadrul Oficiului transport, avize, face precizarea că cei care sunt în tranzit, nu folosesc numai staţia de pe str.Orizontului, ci şi staţiile de pe Câmpiniţa, de la Fibec, de pe str.Ec.Teodoroiu.
Conform hotărârii adoptate, cei care sunt în tranzit nu vor mai avea voie să folosească staţiile din Câmpina (ex.Breaza – Câmpina – Ploieşti, Azuga şi Azuga – Câmpina – Ploieşti).
Vorbitoarea mai adaugă faptul că licitaţia traseelor judeţene s-a făcut la Consiliul Judeţean Prahova cu Autoritatea Rutieră Prahova, transportatorii au caiete de sarcini vizate de toate primăriile din localităţile prin care trec şi care sunt în vigoare.
Dl.primar se adresează d-nei Dănescu, întrebând cum se specifică în lege: firmele trebuie să intre în autogară atunci când tranzitează municipiul sau firmele trebuie să intre în autogară şi nu au voie să oprească în alte staţii.
D-na Dănescu spune că în O.U.G. nr.209/2005, modificată şi completată prin Legea nr.218/2009, la art.45, alin.1, se menţionează că, citez: „În cazul transportului rutier public de persoane prin servicii regulate în trafic judeţean, interjudeţean sau internaţional, plecările – opririle în tranzit şi sosirile se realizează din/în autogări”.
La alin.(2) al aceluiaşi articol, se specifică că, citez: „În cazul în care administraţia publică locală solicită ca într-o localitate, pe lângă plecările – sosirile sau opririle în tranzit realizate într-o autogară, să existe şi alte opriri în tranzit, autoritatea competentă poate aproba această solicitare”. Dacă municipalitatea doreşte ca operatorii de transport aflaţi în tranzit, pe teritoriul Câmpinei, să folosească şi alte staţii, trebuie să ceară aprobarea Consiliului Judeţean, respectiv Autorităţii Rutiere Române.
Din partea transportatorilor ia cuvântul un reprezentant care spune că deja există licenţe de traseu aprobate şi care nu s-au modificat. De asemenea, există programe de transport, pe ore de plecare – sosire.
Ideea este că, tot administraţia publică locală a înfiinţat staţiile, la solicitarea călătorilor.
Se supune la vot amendamentul d-lui Zăgan – înfiinţarea unei noi staţii, cu 60 m mai sus, pe str.Orizontului. Cu 4 voturi pentru (d-na Dumitrescu, dl.Zăgan, dl.Arghir, dl.Tudor), 6 abţineri şi 2 voturi împotrivă, amendamentul este respins. D-na Albu nu este prezentă în sală.
Se supune la vot proiectul de hotărâre, în ansamblul său, şi este adoptat cu       12 voturi pentru şi o abţinere (dl.Zăgan).
Următorul punct nr.20 este proiect de hotărâre privind aprobarea unor reglementări referitoare la transportul public local pe raza municipiului Câmpina.

Ia cuvântul iniţiatorul proiectului de hotărâre, dl.Tudor Gheorghe, care se referă la art.1 al proiectului de hotărâre, în care operatorul de transport public local, în cazul unor revizii sau reparaţii, solicită utilizarea a două mijloace de transport din parcul auto deţinut, având aceeaşi categorie, pentru efectuarea curselor pe traseele interne.
În contractul care a fost încheiat nu a fost stipulată această situaţie.
De asemenea, înlocuirea mijlocului de transport se va face cu notificarea scrisă, Oficiului de transport, avize din cadrul primăriei.
În ceea ce priveşte art.2 din proiectul de hotărâre, se referă la programul de transport persoane pe traseele Câmpina – Voila şi Câmpina – Muscel, motivat de faptul că a scăzut numărul de călători mai ales pe perioada vacanţei.
Art.3 din proiectul de hotărâre se referă la aprobarea majorării preţului biletelor de călătorie pe traseele interne (conform Structurii pe elemente de cheltuieli la carburanţi, inspecţie tehnică, Asigurare Casco, RCA).
În luna mai a.c., Consiliul Judeţean a făcut un studiu pe mai multe trasee, printre care şi traseul Gară – Băneşti, pentru care s-a stabilit un tarif al biletelor de călătorie de 3,20 lei/bilet.
Operatorul de transport public de persoane solicită ajustarea preţului la biletul de călătorie de la 2 lei/călătorie/persoană la 2,50 lei/călătorie/persoană.
Rapoartele comisiilor de specialitate buget, finanţe şi administraţie publică locală, juridic sunt favorabile (mai puţin art.3 din proiectul de hotărâre la raportul comisiei administraţie publică locală – dl.Sandu).
Pentru că nu sunt discuţii pe marginea proiectului de hotărâre, se supune la vot şi este respins cu 4 voturi pentru (dl.Arghir, dl.Tudor, d-na Dumitrescu, dl.Zăgan) şi 9 abţineri.
Punctul nr.21 este proiect de hotărâre privind aprobarea închirierii prin licitaţie publică a terenului aparţinând domeniului public în suprafaţă de 10,00 m.p., situat în municipiul Câmpina, Calea Doftanei, f.nr.
Ia cuvântul iniţiatorul proiectului de hotărâre, dl.Arghir, care spune că are două propuneri pentru completarea proiectului de hotărâre:

- închirierea să se facă pe o perioadă de 5 ani;


- preţul minim de pornire a licitaţie să fie de 20 lei/mp/an.
Raportul comisiei buget, finanţe este favorabil.

Dl.Tudor spune că se doreşte ca în mijlocul unui spaţiu verde să se amenajeze o tonetă de 10 m.p.
Din raportul de specialitate întocmit de Serviciul ADPP reiese că terenul are destinaţia de spaţiu verde şi consideră neoportun proiectul de hotărâre.

Dumnealui nu va vota proiectul de hotărâre.

Se ia o scurtă pauză.

Se reiau lucrările şedinţei Consiliului local, supunându-se la vot amendamentul d-lui Arghir:
- închirierea să se facă pe o perioadă de 5 ani;

- preţul minim de pornire a licitaţie să fie de 20 lei/mp/an. Cu 6 voturi pentru şi 7 abţineri, amendamentul a fost respins.
Dl.Nistor propune ca preţul minim de pornire a licitaţiei să fie de               1,30 lei/m.p./zi (fără TVA), conform HCL privind stabilirea impozitelor şi taxelor locale pentru micromagazine, iar închirierea să se facă pe o perioadă de 5 ani. Cu            8 voturi pentru şi 5 abţineri, amendamentul a fost aprobat.

Se supune la vot proiectul de hotărâre, în ansamblul său, şi este respins cu       4 voturi (dl.Arghir, dl.Zăgan, d-na Dumitrescu, d-na Preda), un vot împotrivă       (d-na Albu) şi 8 abţineri.

Următorul punct nr.22 este proiect de hotărâre privind aprobarea trecerii din domeniul public în domeniul privat, inventarierea în domeniul privat al municipiului Câmpina şi concesionarea (fără licitaţie publică) a unor terenuri situate în municipiul Câmpina.     

Iniţiatorii proiectului de hotărâre sunt membrii Comisiei amenajarea teritoriului, urbanism, ecologie şi protecţia mediului, în numele cărora ia cuvântul dl.Tudor şi propune ca preţul concesiunii să fie de 100 euro/m.p. + TVA, plătit   într-o redevenţă.
Dl.Nistor face precizarea că, d-na Popescu Maria, care a cumpărat locuinţa, avea deja balconul închis, fără autorizaţie, şi doreşte să intre în legalitate.
Se supune la vot amendamentul d-lui Tudor ca preţul concesiunii să fie de 100 euro/m.p. + TVA, plătit într-o redevenţă. Cu unanimitate de voturi, amendamentul a fost aprobat.

Se supune la vot proiectul de hotărâre, în ansamblul său, şi este adoptat cu  unanimitate de voturi (13 pentru).
Punctul nr.23 este proiect de hotărâre privind aprobarea modificării Planului Urbanistic Zonal – „Extindere intravilan şi parcelare în vederea construirii de locuinţe în municipiul Câmpina” – reparcelare teren (S = 14.200 m.p.) şi modificare indicatori urbanistici pentru amplasare locuinţe, pentru terenul situat în municipiului Câmpina, str.Voila, Tarlaua 7, Parcela Lv 160/9, beneficiar S.C. BRUCE INVEST S.R.L., cu sediul în municipiul Câmpina, str.Muscelului, nr.84.


Iniţiatorii proiectului de hotărâre sunt membrii Comisiei amenajarea teritoriului, urbanism, ecologie şi protecţia mediului, în numele cărora ia cuvântul dl.Tudor care spune că în urma analizei făcute de Comisia de urbanism din cadrul Primăriei municipiului Câmpina, aceasta a prezentat o situaţie nouă:

- se va reconfigura parcelarea – realizând-se 17 loturi de teren, care vor avea acces drum interior;
- se vor modifica indicatorii urbanistici maximali: POT, CUT;

- echiparea tehnico – edilitară se va asigura prin extinderea reţelelor de apă, gaze; canalizarea se va realiza în sistem centralizat.
De asemenea, există avizul favorabil al Comisiei Tehnice de urbanism şi Amenajarea Teritoriului din cadrul Consiliului Judeţean Prahova.

Pentru că nu sunt discuţii pe marginea proiectului de hotărâre, se supune la vot şi este adoptat cu unanimitate de voturi (13 pentru).
Următorul punct care se ia în discuţie (nr.23) este proiect de hotărâre privind eliminarea punctului nr.499 din Anexa nr.1 la H.C.L. nr.1 din             28 ian.2008 referitoare la preluarea de la S.C. C.P.G.C. S.A. Câmpina a patrimoniului public aferent serviciului public de alimentare cu apă şi canalizare şi predarea acestuia S.C. Hidro Prahova S.A.
Iniţiatorul proiectului de hotărâre este dl.Arghir, care spune că nu are completări la expunerea de motive.
Pentru că nu sunt discuţii pe marginea proiectului de hotărâre, se supune la vot şi este adoptat cu unanimitate de voturi (13 pentru).

Ultimul proiect de hotărâre (nr.24) priveşte închirierea prin licitaţie publică a unui teren aparţinând domeniului public în suprafaţă de 27,33 mp, situat în municipiul Câmpina, B-dul Carol I, f.nr.
Ia cuvântul iniţiatorul proiectului de hotărâre, d-na Clinciu Monica, care spune că revine cu proiectul de hotărâre discutat luna anterioară, dar de această dată, (certificatul de urbanism care s-a eliberat la momentul respectiv şi din care rezulta că fiind vorba de un spaţiu verde, pe care, conform legii, nu se poate realiza o construcţie provizorie decât dacă, se încadrează într-un POT maxim de 5%), acesta a fost întocmit în aşa fel încât să se încadreze în cei 5% din suprafaţa totală; s-a primit certificat de urbanism din care rezultă că suprafaţa de 7 m.p. de spaţiu verde se încadrează în POT maxim de 5%.
Suprafaţa de 70 cm lăţime şi 10,20 m lungime va reprezenta o terasă, cu mese de servire tip fast-food, în picioare.
Aleea de trecere betonată dintre spaţiul verde şi clădire va rămâne deschisă accesului publicului. În ceea ce priveşte spaţiul verde, suprafaţa se încadrează strict în prevederile legii. Va fi vorba de o terasă unde nu se consumă băuturi alcoolice.
Societatea s-a obligat prin cererea pe care a depus-o la primărie să amenajeze întreg spaţiul verde din zona respectivă, iar terasa va avea caracter provizoriu –               4 luni pe an (1 iunie – 30 septembrie).
De asemenea, există şi acordul asociaţiei de proprietari din zonă, pentru funcţionarea terasei.

Propune ca preţul minim de pornire a licitaţiei să fie de 2,31 lei/m.p./lună. Se supune la vot propunerea şi este aprobată cu 12 voturi pentru şi o abţinere (dl.Tudor).
Se supune la vot proiectul de hotărâre în ansamblul său şi este adoptat cu  unanimitate de voturi (13 pentru).

 Ultimul punct înscris pe ordinea de zi, întrebări, interpelări, diverse, se ia în discuţie.
Dl.Arghir se adresează d-lui primar Tiseanu, spunând că str.Zefirului de pe Câmpiniţa este asfaltată doar jumătate.
De asemenea, pentru că în ziarul Info Câmpina este implicat şi Consiliul local, propune, ca lunar, o comisie de specialitate din cadrul Consiliului local să aibă posibilitatea să-şi prezinte punctul de vedere în legătură cu anumite probleme.
D-na Preda Gena se referă la realizarea Centrului Social de la Voila, întrebând când încep lucrările.
Dl.Nistor se referă la ziarul Info Câmpina, spunând că în numărul 2 şi 3 ale acestuia sunt prezentate atribuţiile viceprimarului şi ale Serviciului ADPP.
Solicită Consiliului local, primăriei şi presei să sprijine Serviciul ADPP în vederea realizării anvelopării termice a blocurilor B2, B7 şi B8 care, întâmpină greutăţi din partea administratorului (a fost chemat la discuţii pentru a stabili ce lucrări se fac, la fiecare apartament în parte, dar nu s-a prezentat şi, de asemenea,  s-a încercat să se discute cu şefii de scară).
De asemenea, aduce la cunoştinţă faptul că în parcul de pe str.Erupţiei, un topogan are o scândură lipsă, din data de 12 iun.a.c. A sesizat acest lucru la Primărie, dar nu s-a rezolvat.

Ia cuvântul dl.primar care spune că în ziarul Info Câmpina, comisiile de specialitate din cadrul Consiliului local sunt reprezentate cu fotografii şi cu punctul de vedere al preşedintelui comisiei. Doreşte să se ştie ce se doreşte să se prezinte, pentru că există rubrici speciale pentru spitale, pentru biserici, pentru unităţile de învăţământ, realizările primăriei. Ziarul este apolitic şi prezintă activitatea Consiliului local şi a primăriei, motiv pentru care este util şi informează cetăţenii.
Referitor la scândurile lipsă de la topogane, o să transmită d-lui viceprimar problema ridicată, acesta ocupându-se de locurile de joacă.

Informează Consiliul local că proiectele de finanţare continuă; pe Calea Daciei se lucrează, urmează să aibă loc licitaţia pentru „Reabilitarea batalului”, unde se va prezenta şi o firmă din Belgia, iar pentru consultanţă a câştigat o firmă din Israel. Restul proiectelor sunt în desfăşurare, cel pentru resurse umane este aproape finalizat, strategia locală de dezvoltare este în curs, pentru împădurire urmează să aibă loc licitaţia, centrul de informare turistică este un proiect care se doreşte a fi accesat.
Îi invită pe domnii consilieri să participe la manifestările organizate de Consiliul local, dând ca ex.Hora Prahoveană pentru care, în prima zi evenimentele au avut la Casa de Cultură „Geo Bogza” – datorită vremii nefavorabile, iar a doua zi la Fântâna cu Cireşi, unde au fost invitaţi reprezentanţi ai muzicii populare româneşti. A existat şi un mic eveniment legat de ziua drapelului.
Urmează sărbătoarea celor 2 Julii care va avea loc la Muzeul B.P.Haşdeu, sâmbătă, ora 11,00, precum şi alte manifestări care se vor desfăşura în centrul municipiului Câmpina. Propune ca centrul municipiului să fie închis o dată pe lună – 2 zile (sâmbătă şi duminică), astfel încât manifestările să aibă loc pe o perioadă mai lungă, iar comercianţii să fie tentaţi să vină în municipiul Câmpina.
Referitor la Centrul Social de la Voila, licitaţia nu a avut loc, dar s-a majorat suma prevăzută în buget. A avut loc licitaţia pentru cele 11 străzi şi alei dintre care: str.Badea Cârţan, Bistriţei, Granicului, Pompelor, Agriculturii, Răsăritului, Aleile  1 Iunie şi Toporaşi, precum şi străzile laterale din str.Griviţei.
Se lucrează pe B-dul Culturii pentru modernizarea carosabilului şi trotuarului; mai există un tronson pe bulevard unde se va introduce canalizaţia subterană pentru toate cablurile, astfel încât, la final să existe doar cămine pe unde se poate interveni şi stâlpi metalici (între B-dul Carol I şi str.Plevnei).
În continuare, se dă cuvântul d-nei Vişa – locuitor al municipiului, care se referă la societatea Floricon Salub S.R.L., spunând că uneori depozitează la poartă şi resturi vegetale, iar firma respectivă nu le ridică. Întreabă care este explicaţia.
De asemenea, aduce la cunoştinţă faptul că în zona Fibec-ului, la sensul giratoriu, se strânge apă, iar pietonii nu mai au pe unde trece.
Răspunde dl.primar, spunând că la intersecţia str.Pictor N.Grigorescu cu      B-dul Carol I, sensul giratoriu nu a fost realizat în cele mai bune condiţii, societatea care a executat lucrarea a făcut unele reparaţii, dar problema nu s-a rezolvat în totalitate.
Astfel punctele înscrise pe ordinea de zi epuizându-se, şedinţa a luat sfârşit.


Drept pentru care s-a întocmit prezentul proces – verbal.

          Preşedinte de şedinţă,                                            Secretarul municipiului

                  Consilier,





      Câmpina,

           Telegescu Daniel                                                 jr.Moldoveanu Paul 









                    Întocmit,









            ec.Bălan Lavinia

Iordache Gabriela

edit.I.G.

